02011Y0224(01) — HU — 24.03.2020 — 003.001

Ez a dokumentum kizárólag tájékoztató jellegű és nem vált ki joghatást. Az EU intézményei semmiféle felelősséget nem vállalnak a tartalmáért. A jogi aktusoknak – ideértve azok bevezető hivatkozásait és preambulumbekezdéseit is – az Európai Unió Hivatalos Lapjában közzétett és az EUR-Lex portálon megtalálható változatai tekintendők hitelesnek. Az említett hivatalos szövegváltozatok közvetlenül elérhetők az ebben a dokumentumban elhelyezett linkeken keresztül

►B AZ EURÓPAI RENDSZERKOCKÁZATI TESTÜLET HATÁROZATA (2011. január 20.) az Európai Rendszerkockázati Testület eljárási szabályzatának elfogadásáról (ERKT/2011/1) (HL C 058, 2011.2.24., 4. o)

Módosította:









▼B

AZ EURÓPAI RENDSZERKOCKÁZATI TESTÜLET HATÁROZATA

(2011. január 20.)

az Európai Rendszerkockázati Testület eljárási szabályzatának elfogadásáról

(ERKT/2011/1)

2011/C 58/04







1. cikk

Fogalommeghatározások

Ez az eljárási szabályzat egészíti ki az 1092/2010/EU rendeletet, az 1096/2010/EU rendelettel összefüggésben. Az eljárási szabályzat feltételei az 1092/2010/EU és az 1096/2010/EU rendeletben megadott jelentéssel bírnak.







1.

CÍM

SZERVEZET







I.

FEJEZET

Az igazgatótanács

2. cikk

Az igazgatótanács ülései

(1) Rendes üléseinek időpontjáról az ERKT elnökének javaslata alapján az igazgatótanács határoz. Az igazgatótanács rendes üléseire általában az általa minden naptári év kezdetét megelőzően, megfelelő időben meghatározott ütemterv szerint kerül sor. Az év folyamán az ütemtervbe további rendes ülések iktathatóak be.

(2) Az 1092/2010/EU rendelet 9. cikkének (1) bekezdésével összhangban rendkívüli üléseket az elnök vagy az igazgatótanács szavazati joggal rendelkező tagjainak legalább egyharmadának a kezdeményezésére lehet összehívni. A rendkívüli üléseket az elnök főszabályként legalább két naptári nappal korábban hívja össze, a telekonferencia útján tartott rendkívüli ülések kivételével, mely esetben az ülések egy nappal korábban összehívhatóak.

(3) Az igazgatótanács üléseit telekonferencia útján is megtarthatja, az alábbi esetek kivételével: i. az igazgatótanács legalább öt, szavazati joggal rendelkező tagja tiltakozik a rendes ülések telekonferencia útján történő megtartása ellen; vagy ii. az igazgatótanács legalább tíz, szavazati joggal rendelkező tagja tiltakozik a rendkívüli ülések telekonferencia útján történő megtartása ellen.

▼M3

3. cikk

Tagság

(1) Amennyiben valamely tagállam, amelyben a nemzeti központi bank nem a 2013/36/EU európai parlamenti és tanácsi irányelv ( *1 ) vagy az 575/2013/EU európai parlamenti és tanácsi rendelet ( *2 ) szerint kijelölt hatóság, az igazgatótanács szavazati joggal rendelkező tagjaként az 1092/2010/EU rendelet 6. cikke (1) bekezdésének b) pontja alapján valamely kijelölt hatóság magas rangú képviselőjét nevezte ki, e kijelölt hatóság tájékoztatja az ERKT titkárságát e magas rangú képviselő nevéről.

(2) Az Európai Bizottság az 1092/2010/EU rendelet 6. cikke (1) bekezdésének c) pontja alkalmazásában tájékoztatja az ERKT titkárságát a képviselője nevéről.

(3) Az 1092/2010/EU rendelet 6. cikke (2) bekezdése a) pontjának megfelelően a nemzeti felügyeleti hatóságok, a makroprudenciális politika végrehajtásával megbízott nemzeti hatóságok vagy a nemzeti központi bankok tájékoztatják az ERKT titkárságát az igazgatótanács szavazati joggal nem rendelkező tagjaként kijelölt magas szintű képviselőjük nevéről, vagy adott esetben az 1092/2010/EU rendelet 6. cikke (3) bekezdésének megfelelően a közös képviselő nevéről.

(4) Az ERKT titkársága vezeti, napra készen tartja és közzéteszi az igazgatótanács szavazati joggal rendelkező tagjainak és szavazati joggal nem rendelkező tagjainak listáját. E lista megjelöli az egyes tagokat, valamint azon hatóságokat, nemzeti központi bankokat vagy egyéb intézményeket vagy bizottságokat, amelyeket e tagok képviselnek. E lista bármely változásáról késedelem nélkül értesíteni kell az ERKT titkárságát.

▼B

4. cikk

Az igazgatótanács ülésein való részvétel

(1) Az igazgatótanács ülésein az 1092/2010/EU rendelet 9. cikkének (4) és (5) bekezdésében előírt kivétellel csak az 1092/2010/EU rendelet 6. cikkének (1) és (2) bekezdésében említett tagok vehetnek részt.

▼M3

(2) A szavazati joggal rendelkező tagokon, az EKB felügyeleti testületének elnökén, az Egységes Szanálási Testület elnökén és a Gazdasági és Pénzügyi Bizottság elnökén kívül tagállamonként az 1092/2010/EU rendelet 6. cikke (2) bekezdésének a) pontjában foglaltak szerint a nemzeti felügyeleti hatóság, a makroprudenciális politika végrehajtásával megbízott nemzeti hatóság vagy a nemzeti központi bank magas szintű képviselője közül csak egy vehet részt a fő tárgyalóasztalnál azon tárgykörben zajló vitákban, amelyre e személyt nemzeti magas szintű képviselőként kinevezték; a többi nemzeti magas szintű képviselő az üléseken megfigyelőként lehet jelen. Az 1092/2010/EU rendelet 6. cikkének (3) bekezdésében említett közös képviselő hiányában az érintett nemzeti magas szintű képviselők egyeztetnek egymással, és az igazgatótanács ülése előtt legalább öt naptári nappal tájékoztatják az ERKT titkárságát azon napirendi pontokról, amelyek tárgyalásán részt vesznek. Amennyiben nem születik megállapodás az érintett magas szintű képviselők váltott részvételére vonatkozó, az 1092/2010/EU rendelet 6. cikkének (3) bekezdésében említett szabály végrehajtásáról, az igazgatótanács szavazati joggal rendelkező nemzeti tagja dönt minden egyes ülés előtt arról, hogy az adott napirendi pont tekintetében mely nemzeti magas szintű képviselőnek kell a fő tárgyalóasztalnál helyet foglalnia, és erről értesíti a képviselőket.

▼B

(3) Az ülésen részt venni nem tudó tag írásban helyettest jelölhet az ülésen szavazati jog nélkül történő részvételre. Az ülésen szavazati joggal való részvételre jogosult póttag akkor jelölhető, ha a hivatalban lévő ERKT-tag igazolja, hogy három hónapon át nem képes az üléseken megjelenni. A póttag vagy helyettes kijelölését és a kísérő személy részvételét az ülés előtt kellő idővel írásban be kell jelenteni az ERKT titkárságának. Az elnök távollétében az igazgatótanácsban az elnöki tisztséget az első alelnök tölti be. Mindkettejük távollétében a második alelnök tölti be az elnöki tisztséget. A tudományos tanácsadó bizottság elnöke és két alelnöke a póttagot vagy helyettest a tudományos tanácsadó bizottság tagjai közül jelöli. A szakmai tanácsadó bizottság elnöke tekintetében póttag vagy helyettes a bizottság alelnöke.

(4) Az igazgatótanács tagjait, a póttagokat vagy helyetteseket egy személy kísérheti. Az ilyen kísérők számára az ülésen elhangzottakat külön ülésteremben közvetítik.

(5) A tanácskozás és szavazás lebonyolításában az ERKT elnökét az ERKT titkárságának vezetője segíti.

▼M2

(6) Az ERKT elnöke az 1092/2010/EU rendelet 9. cikke (4) és (5) bekezdésével összhangban az igazgatótanács elnökének vagy adott esetben más tagjainak javaslatára és a titoktartási követelmények betartása mellett eseti alapon meghívhat más személyeket adott napirendi pontokra.

▼M2

(7) Az EGT Vegyes Bizottság 198/2016 határozatával ( 1 ) összhangban Norvégia és Izland nemzeti központi bankjának elnöke, illetve Liechtenstein esetében a pénzügyminisztérium egy magas szintű képviselője, valamint az Európai Szabadkereskedelmi Társulás (EFTA) valamennyi ezen tagállama illetékes nemzeti felügyeleti hatóságának egy-egy magas szintű képviselője szavazati jog nélkül részt vesz az igazgatótanács ülésein. Az EFTA Felügyeleti Hatóság egy testületi tagja szavazati jog nélkül részt vehet az igazgatótanács ülésein, amennyiben ez feladatai szempontjából lényeges.

▼B

5. cikk

Az igazgatótanács üléseinek megszervezése

▼M3

(1) Az ERKT elnöke összeállítja a rendes igazgatótanácsi ülések előzetes napirendjét és azt a vonatkozó dokumentációval együtt az irányítóbizottság ülése előtt legalább nyolc naptári nappal benyújtja konzultációra az irányítóbizottságnak. Ezt követően az elnök az ideiglenes napirendet a vonatkozó dokumentációval együtt az igazgatótanács ülése előtt legalább tíz naptári nappal benyújtja az igazgatótanács tagjainak. Az igazgatótanács munkájának tervezése és az ülések napirendjének előkészítése során a következő követelményeket kell figyelembe venni:

a) a harmadik országok érintett hatóságainak magas szintű képviselői általi, a 4. cikk (6) bekezdése alapján történő részvételre az 1092/2010/EU rendelet 9. cikke (5) bekezdésének megfelelően kizárólag az Unió számára releváns kérdések vonatkozásában kerülhet sor, kizárva az olyan eseteket, amikor egy meghatározott pénzügyi intézmény vagy tagállam helyzete kerül megvitatásra;

b) azok a tagok, amelyek a 4. cikk (7) bekezdése alapján vesznek részt, felkérhetők arra, hogy ne vegyenek részt az igazgatótanács ülésein vagy ezen ülések azon részein, amelyek meghatározott napirendi pontokra vonatkoznak, amennyiben egyes uniós pénzügyi intézmények vagy tagállamok helyzete kerül megvitatásra.

▼B

(2) Az igazgatótanács határozhat úgy, hogy az elnök vagy az igazgatótanács bármely más tagja javaslatára az ideiglenes napirendből pontokat hagy el vagy arra pontokat vesz fel. Minden javaslatnak tartalmaznia kell az alapjául szolgáló indokokat, és azokat az igazgatótanács minden tagjával közölni kell. Az igazgatótanács az ERKT elnökének javaslatára minden ülés kezdetén elfogadja a napirendet. Egy adott napirendi pontot az ERKT elnökének vagy az igazgatótanács legalább öt tagjának kérésére le kell venni, ha a kapcsolódó dokumentumokat nem küldték meg időben az igazgatótanács tagjainak.

▼M3

(2a) Az ideiglenes napirend kézhezvételét követően három EKB-munkanapon belül bármely tag arra irányuló kérést terjeszthet be az ERKT titkárságához, hogy valamely napirendi pontot a harmadik országok hatóságainak képviselői vagy a 4. cikk (7) bekezdése alapján részt vevő tagok részvétele nélkül tárgyaljanak, amennyiben a tag úgy ítéli meg, hogy nem teljesülnek az (1) bekezdés a) és/vagy b) pontjában említett követelmények. A kérést benyújtó tag személyazonosságát nem fedik fel.

▼B

(3) Az igazgatótanácsi ülésen elhangzottakról szóló jegyzőkönyv tervezetét az ERKT titkárságának vezetője készíti el. A jegyzőkönyvnek tartalmaznia kell az igazgatótanácsnak benyújtott dokumentumokra történő hivatkozásokat, az igazgatótanács által elfogadott határozatokat és/vagy levont következtetéseket, valamint a jelenlévők listáját.

▼M3

(4) Az ERKT elnöke legkésőbb az ülést követő két héten belül, vagy ha ez nem lehetséges, a következő ülés előtt benyújtja a jegyzőkönyv tervezetét az igazgatótanács tagjainak írásbeli eljárással történő észrevételezésre és jóváhagyásra. A jóváhagyott jegyzőkönyvet az ERKT titkárságának vezetője írja alá. A harmadik országok érintett hatóságainak képviselői, valamint a 4. cikk (7) bekezdése alapján részt vevő tagok a jegyzőkönyv csak azon napirendi pontokra vonatkozó tervezetét kaphatják meg és/vagy csak azokra tehetnek észrevételeket, amelyeken részt vettek.

(5) Az igazgatótanács ülésein elhangzottak titkosak. Az igazgatótanács határozhat úgy, hogy a megbeszéléséről készült beszámolót nyilvánosságra hozza, az alkalmazandó titoktartási követelmények betartásával és olyan módon, amely nem teszi lehetővé az igazgatótanács egyes tagjainak vagy az egyes hatóságoknak, nemzeti központi bankoknak, intézményeknek vagy bizottságoknak az azonosítását. Az igazgatótanács arról is határozhat, hogy az üléseit követően sajtókonferenciát tart.

▼B

(6) Az igazgatótanács rendkívüli ülése esetében a szabályzat 4. cikkének (2) bekezdésében és 5. cikkének (1) bekezdésében említett határidők lerövidíthetőek.

6. cikk

Az igazgatótanács szavazási rendje

(1) Az igazgatótanács az ERKT elnökének kezdeményezésére szavaz. Ezenkívül az elnök szavazási eljárást folytat le az igazgatótanács bármely, szavazati joggal rendelkező tagjának kezdeményezésére.

▼M3

(2) Az 1092/2010/EU rendelet 10. cikkének (4) bekezdésével összhangban az igazgatótanács határozatképességéhez a szavazati joggal rendelkező tagok kétharmadának részvétele szükséges. Határozatképtelenség esetén az ERKT elnöke rendkívüli ülést hívhat össze, amely egyharmados részvétellel határozatképes; ez esetben a 2. cikk (2) bekezdése második mondatának rendelkezéseit kell alkalmazni.

▼B

(3) Az ERKT elnöke titkos szavazást kezdeményezhet, ha erre az igazgatótanács legalább öt tagja felkéri. Minden esetben titkos szavazást kell tartani, ha az igazgatótanács személyi kérdésekről szavaz.

(4) Írásbeli eljárás során is lehet határozatokat hozni, kivéve, ha az igazgatótanács legalább öt tagja kifogást emel ez ellen. Írásbeli eljárás esetén szükséges, hogy: i. főszabályként legalább öt munkanap álljon az igazgatótanács minden, szavazati joggal rendelkező tagja rendelkezésére az ügy vizsgálatára; és ii. az igazgatótanács minden, szavazati joggal rendelkező tagja (vagy póttagja a 9. cikk (3) bekezdésével összhangban) személyesen írjon alá; valamint iii. bármely ilyen határozat bekerüljön az igazgatótanács következő ülésének jegyzőkönyvébe.







II.

FEJEZET

Az első alelnök

7. cikk

Az első alelnök megválasztása

Az ERKT első alelnökének az 1092/2010/EU rendelet 5. cikkének (2) bekezdésében említett megválasztása a következőképpen történik:

▼M3

a) a választási testület az igazgatótanács szavazati joggal rendelkező, személyesen eljáró nemzeti tagjaiból áll;

b) az ERKT elnöke legalább 15 naptári nappal korábban választási ülésre hívja meg az igazgatótanács szavazati joggal rendelkező nemzeti tagjait. Az elnök ezenkívül a részvételre jogosult jelölteket felkéri szándéknyilatkozat benyújtására. A választási testület titkáraként az ERKT titkárságának vezetője jár el;

▼B

c) az ERKT elnöke továbbítja a választási testülethez az első elnök személyére jelöltek listáját, mely a választási ülés kezdetéig beérkezett szándéknyilatkozatok alapján készül;

d) az első alelnök megválasztása titkos szavazással történik. Amennyiben csak egy jelölt van, az első alelnök megválasztása a leadott szavazatok többségével történik. Több jelölt esetében az ERKT elnöke egymás után több titkos szavazást folytat le. Ha az első szavazás során egy jelölt sem szerzi meg a leadott szavazatok többségét, egy második szavazást kell tartani a két legtöbb szavazatot kapott jelölt részvételével. Ha a szavazás során több jelölt azonos számú szavazattal végzett a második helyen, valamennyien jogosultak részt venni a második szavazásban;

e) amennyiben a második szavazás során egy jelölt sem kapja meg a leadott szavazatok többségét, a legtöbb szavazatot kapott jelölt kerül megválasztásra.







III.

FEJEZET

Az irányítóbizottság

▼M3

8. cikk

Tagság

(1) Az irányítóbizottság 1092/2010/EU rendelet 11. cikke (1) bekezdésének c) pontjában említett négy nemzeti tagjának megválasztása tekintetében a részvételre jogosult jelöltek az igazgatótanács szavazati joggal rendelkező nemzeti tagjai.

(2) Figyelemmel a választás idején az 1024/2013/EU rendelet 2. cikkének 1. pontjában meghatározott mechanizmusban részt vevő tagállamnak minősülő, illetve annak nem minősülő tagállamok számára, az igazgatótanács szavazati joggal rendelkező nemzeti tagjaiból álló választási testület megfelelően meghatározza az irányítóbizottság 1092/2010/EU rendelet 11. cikke (1) bekezdésének c) pontjában említett, mechanizmusban részt vevő tagállamokból származó, illetve mechanizmusban részt nem vevő tagállamokból származó tagjainak számát. E célra a választási testület kerekítést végez.

(3) A fentieknek a választási testület általi megállapítását figyelembe véve az ERKT elnöke a választás előtt legkésőbb 15 naptári nappal szándéknyilatkozatot kér a részvételre jogosult jelöltektől. Az ERKT elnöke továbbítja a választási testülethez a jelöltek listáját, amely a választásra összehívott ülés megnyitása előtt beérkezett szándéknyilatkozatok alapján készül.

(4) Az elnök egy vagy több titkos szavazást szervez, amelyek eredményeként a legtöbb szavazatot kapott részvételre jogosult jelöltek kerülnek megválasztásra, a (2) bekezdés értelmében szükséges aránynak megfelelően. Szavazategyenlőség esetén további szavazásokat kell tartani. A szavazás során a választási testület tagjainak törekedniük kell a tagállamok kiegyensúlyozott képviseletének biztosítására.

(5) Az 1092/2010/EU rendelet 11. cikke (1) bekezdésének c) pontjában említett négy nemzeti tag mindegyikének megválasztásához a választási testület jelen lévő tagjai szavazatainak egyszerű többsége szükséges.

▼B

9. cikk

Az irányítóbizottság üléseinek megszervezése

(1) Az irányítóbizottság ülésein az ERKT elnöke elnököl.

▼M3

(2) Ülései időpontjáról az irányítóbizottság az elnöke és az ERKT első alelnöke együttes javaslata alapján határoz. A rendes üléseket főszabályként az igazgatótanács ülése előtti négy héten belül kell megtartani.

▼B

(3) Az üléseket telekonferencia útján is meg lehet tartani, az alábbi esetek kivételével: i. az irányítóbizottság legalább kettő tagja tiltakozik a rendes ülések telekonferencia útján történő megtartása ellen; ii. az irányítóbizottság legalább öt tagja tiltakozik a rendkívüli ülések telekonferencia útján történő megtartása ellen.

▼M3

(4) Az irányítóbizottság elnöke és az ERKT első alelnöke saját kezdeményezésére vagy az irányítóbizottság más tagjainak javaslatára és a titoktartási követelmények betartása mellett adott esetben meghívhat más személyeket is az irányítóbizottság üléseire.

(5) Ha az irányítóbizottság valamely tagja az ülésen nem tud részt venni, írásban helyettest jelölhet. A tudományos tanácsadó bizottság elnökét főszabályként a tudományos tanácsadó bizottság két alelnökének egyike helyettesíti. A szakmai tanácsadó bizottság elnökét a szakmai tanácsadó bizottság alelnöke helyettesíti. Az ERKT titkárságának vezetőjét az irányítóbizottság ülése előtt kellő idővel, írásban kell értesíteni ezekről a változásokról.

▼B

10. cikk

Napirend és eljárások

▼M3

(1) Az irányítóbizottság ülésének napirendjére az ERKT elnöke és első alelnöke együttesen tesz javaslatot, és azt az irányítóbizottság az ülés kezdetén elfogadja. Az ERKT elnöke és első alelnöke együttesen ideiglenes napirendet készít, amelyet a kapcsolódó dokumentumokkal együtt főszabályként legalább tíz naptári nappal az adott ülés előtt megküldenek az irányítóbizottság tagjai részére. Az irányítóbizottság minden tagja javasolhat napirendi pontokat és dokumentumokat az ERKT elnökének és első alelnökének az irányítóbizottság általi megfontolásra.

(2) Az irányítóbizottság előzetesen megvizsgálja az igazgatótanács ülésének előzetes napirendjén szereplő pontokat a vonatkozó dokumentációval együtt. Az irányítóbizottság gondoskodik a dokumentáció igazgatótanács számára történő előkészítéséről és adott esetben választási lehetőségekre vagy megoldásokra tesz javaslatot. Az igazgatótanács munkájának tervezése és ülései napirendjének előkészítése során megfelelően figyelembe kell venni az 5. cikk (1) bekezdésének a) és b) pontjában említett követelményeket. Az irányítóbizottság folyamatosan beszámol az igazgatótanácsnak az ERKT tevékenységeinek alakulásáról.

▼M1

(3) Az ERKT titkárságának vezetője készíti el az irányítóbizottság jegyzőkönyvének tervezetét és azt – főszabályként az igazgatótanács ülése előtt – írásbeli eljárással benyújtja az irányítóbizottság tagjainak észrevételezésre és jóváhagyásra. A jegyzőkönyvet az ERKT titkárságának vezetője írja alá.

▼B

(4) Az ERKT elnöke felel az irányítóbizottság által elfogadott intézkedési javaslatok nyomon követéséért, beleértve az irányítóbizottság határozatainak az ERKT más testületeinek való továbbítását.

(5) Az irányítóbizottság jegyzőkönyvei, tevékenységei és megbeszélései bizalmasak.







IV.

FEJEZET

A tudományos tanácsadó bizottság

11. cikk

Tagság

(1) Az irányítóbizottság tesz javaslatot 15 szakértőre, akiket az 1092/2010/EU rendelet 12. cikkének (1) bekezdése értelmében a nyilvánosság, átláthatóság, egyenlő hozzáférés és megkülönböztetésmentesség elvei alapján az igazgatótanács hagy jóvá. Az igazgatótanács határozatával határozza meg a tudományos tanácsadó bizottság tagjainak kiválasztására, kijelölésére és pótlására irányadó eljárásokat és követelményeket.

(2) Az ERKT elnöke tesz javaslatot az igazgatótanács által a tudományos tanácsadó bizottság tagjaként kijelölni javasolt szakértők közül az elnökre, valamint az első és második alelnökre az 1092/2010/EU rendelet 7. cikke (2) bekezdésének és 12. cikke (2) bekezdésének megfelelően. A tudományos tanácsadó bizottság elnökének és két alelnökének az Európai Unió polgárának kell lennie. A szakmai tanácsadó bizottság elnökét nem lehet a tudományos tanácsadó bizottság elnökéül vagy alelnökéül jelölni.

(3) Az elnöki tisztséget 16 hónaponként váltakozva tölti be az elnök és a két alelnök.

(4) Az ERKT igazgatótanácsával konzultálni kell az EKB által e célra elkülönített költségvetés keretében a fenti 15 szakértő térítéseire és költségtérítéseire vonatkozóan az EKB által meghatározandó feltételekről.

(5) A tudományos tanácsadó bizottság tagjainak listáját az ERKT honlapján kell közzétenni.

12. cikk

A tudományos tanácsadó bizottság üléseinek megszervezése

(1) A tudományos tanácsadó bizottság évente legalább két alkalommal ülésezik. Az üléseket a tudományos tanácsadó bizottság elnöke hívja össze.

(2) A tudományos tanácsadó bizottság elnöke tesz javaslatot az 1092/2010/EU rendelet 12. cikkének (3) bekezdésével összhangban elkészített napirendre, és benyújtja azt a tudományos tanácsadó bizottságnak jóváhagyásra.

(3) A tudományos tanácsadó bizottságot az ERKT titkársága segíti. Az ERKT titkárságának vezetője részt vesz a tudományos tanácsadó bizottság ülésein és elkészíti a jegyzőkönyvet, amelyet beterjeszt a következő ülésen észrevételezésre és elfogadásra, illetve korábban írásbeli eljárással történő jóváhagyásra.

(4) A tudományos tanácsadó bizottság elnöke az irányítóbizottságon keresztül számol be az igazgatótanácsnak.

(5) A tudományos tanácsadó bizottság jegyzőkönyvei, tevékenységei és megbeszélései bizalmasak. A bizottság jelentéseit az igazgatótanács engedélyével lehet közzétenni.







V.

FEJEZET

A szakmai tanácsadó bizottság

13. cikk

Az ülések megszervezése

(1) A szakmai tanácsadó bizottság évente legalább négy alkalommal ülésezik. Az üléseket a szakmai tanácsadó bizottság elnöke hívja össze.

(2) A részt vevő hatóságok tájékoztatják az ERKT titkárságát képviselőik nevéről. Az illetékes nemzeti felügyeleti hatóságok adott esetben tájékoztatják az ERKT titkárságát az illetékes nemzeti felügyeleti hatóságok kijelölt közös képviselőjének nevéről és arról, hogy mely hatósághoz tartoznak. A képviselők listáját az ERKT titkársága vezeti és tartja napra készen. A lista bármely változásáról értesíteni kell az ERKT titkárságát.

▼M3

(2a) Izland és Norvégia nemzeti központi bankjának egy-egy képviselője, illetve Liechtenstein esetében a pénzügyminisztérium egy képviselője, valamint valamennyi ezen EFTA-tagállam illetékes nemzeti felügyeleti hatóságának egy-egy képviselője részt vesz a szakmai tanácsadó bizottságban.

A szakmai tanácsadó bizottság elnöke saját kezdeményezésére vagy a szakmai tanácsadó bizottság egy vagy több más tagjának javaslatára – a titoktartási követelmények betartása mellett – adott esetben meghívhatja valamely kijelölt hatóság 1092/2010/EU rendelet 6. cikke (1) bekezdése b) pontjának megfelelően kinevezett magas szintű képviselőjét és/vagy e rendelet 6. cikke (2) bekezdésének a) pontjában említett, a makroprudenciális politika végrehajtásával megbízott nemzeti hatóság magas szintű képviselőjét is a szakmai tanácsadó bizottság ülésein való részvételre.

A szakmai tanácsadó bizottság elnöke saját kezdeményezésére vagy a szakmai tanácsadó bizottság egy vagy több más tagjának javaslatára – a titoktartási követelmények betartása mellett – adott esetben az 1092/2010/EU rendelet 9. cikke (5) bekezdésének megfelelően meghívhatja harmadik országok érintett hatóságainak magas szintű képviselőjét is a szakmai tanácsadó bizottság ülésein való részvételre.

▼B

(3) Ha az illetékes nemzeti felügyeleti hatóságoknak közös képviselőjük nincsen, tagállamonként csak egy nemzeti felügyeleti hatósági képviselő foglalhat helyet a fő tárgyalóasztalnál az azon napirendi pontokról folyó vita során, amelyekre a hatóságot nemzeti képviselőként kijelölték. A nemzeti felügyeleti hatóságok többi képviselői megfigyelőként vannak jelen. Amennyiben napirendi pontok legalább kettő nemzeti felügyeleti hatóság hatáskörébe tartoznak, e hatóságoknak külön megállapodást kell kötniük az 1092/2010/EU rendelet 13. cikke (1) bekezdésének második albekezdésében előírt, váltott képviseletre vonatkozó szabály végrehajtásának módjáról. Amennyiben a nemzeti felügyeleti hatóságok nem jutnak megállapodásra a váltott képviseletre vonatkozó szabály végrehajtásáról, az adott tagállam nemzeti központi bankjából érkező képviselő dönt minden egyes ülés előtt arról, hogy az adott napirendi pont tekintetében mely képviselőnek kell a fő tárgyalóasztalnál helyet foglalnia, és erről értesíti a képviselőket.

(4) Az ERKT elnöke tesz javaslatot az igazgatótanácsnak a szakmai tanácsadó bizottság elnöki tisztségére jelöltek háromfős szűkített listájára, a szakmai tanácsadó bizottság tagjai vagy az ERKT tagintézményeinek magas rangú tisztviselői közül. Az ERKT elnöke titkos szavazást szervez és az igazgatótanács legtöbb tagjának szavazatát megszerző jelöltet nevezi ki. A szakmai tanácsadó bizottság elnökének hivatali ideje három év, amely megújítható.

▼M3

(5) A szakmai tanácsadó bizottság alelnökét a szakmai tanácsadó bizottság tagjai választják meg. A választás titkos szavazással és a leadott szavazatok egyszerű többségével történik. A részvételre jogosult jelöltek a szakmai tanácsadó bizottság tagjai és az ERKT tagintézményeinek magas rangú tisztviselői. A tudományos tanácsadó bizottság képviselője a szakmai tanácsadó bizottság alelnökeként nem választható meg. A szakmai tanácsadó bizottság alelnökének hivatali ideje három év, amely megújítható.

▼B

(6) A tudományos tanácsadó bizottság elnöke a szakmai tanácsadó bizottság elnöke és saját maga kivételével bizottságának tagjai közül egy tagot jelöl a szakmai tanácsadó bizottságba. A tudományos tanácsadó bizottság képviselője változhat a szakmai tanácsadó bizottságban tárgyalt tárgyköröktől függően.

▼M3

(7) A szakmai tanácsadó bizottság elnöke az ülés előtt legalább tíz naptári nappal javaslatot tesz az 1092/2010/EU rendelet 13. cikkének (3) bekezdésével összhangban elkészített napirendre, és azt benyújtja a szakmai tanácsadó bizottságnak jóváhagyásra. A napirendi pontokra vonatkozó dokumentumokat az ERKT titkársága a szakmai tanácsadó bizottság minden tagjának rendelkezésére bocsátja. A szakmai tanácsadó bizottság munkájának tervezése és ülései napirendjének előkészítése során a következő követelményeket kell figyelembe venni:

a) a harmadik országok érintett hatóságainak magas szintű képviselői általi, a 13. cikk (2a) bekezdése szerinti részvételre kizárólag az Unió számára releváns kérdések vonatkozásában kerülhet sor, kizárva az olyan eseteket, amikor egy meghatározott pénzügyi intézmény vagy tagállam helyzete kerül megvitatásra;

b) az EFTA-tagállamok érintett hatóságainak képviselői felkérhetők arra, hogy ne vegyenek részt a szakmai tanácsadó bizottság ülésein vagy ezen ülések azon részein, amelyek meghatározott napirendi pontokra vonatkoznak, amennyiben egyes uniós pénzügyi intézmények vagy tagállamok helyzete kerül megvitatásra.

Az ideiglenes napirend kézhezvételét követően három EKB-munkanapon belül bármely képviselő arra irányuló kérést terjeszthet be az ERKT titkárságához, hogy valamely napirendi pontot a 13. cikk (2a) bekezdése alapján részt vevő képviselők részvétele nélkül tárgyaljanak, amennyiben nem teljesülnek a (7) bekezdés a) és/vagy b) pontjában említett követelmények. A kérést benyújtó képviselő személyazonosságát nem fedik fel.

(8) A szakmai tanácsadó bizottságot az ERKT titkársága segíti. Az ERKT titkárságának vezetője elkészíti a szakmai tanácsadó bizottság üléseinek jegyzőkönyvét, amelyet legkésőbb az ülést követő két héten belül, vagy ha ez nem lehetséges, a következő ülés előtt nyújt be észrevételezésre és jóváhagyásra.

▼B

(9) A szakmai tanácsadó bizottság elnöke az irányítóbizottságon keresztül számol be az igazgatótanácsnak.

(10) A szakmai tanácsadó bizottság jegyzőkönyvei, tevékenységei és megbeszélései bizalmasak.







VI.

FEJEZET

Az ERKT titkársága

14. cikk

Az ERKT titkárságának vezetője

▼M3

(1) Az 1096/2010/EU rendelet 3. cikkének (2) bekezdésével összhangban az igazgatótanáccsal konzultációt kell folytatni az ERKT titkársága vezetőjének pozíciójára az EKB által kiválasztott jelölt(ek) személyéről. Az igazgatótanács nyílt és átlátható eljárás keretében értékeli, hogy a titkárság vezetőjének pozíciójára előválogatott jelöltek rendelkeznek-e a titkárság vezetéséhez szükséges kvalitásokkal, pártatlansággal és tapasztalatokkal. Az igazgatótanács kellő részletességgel tájékoztatja az Európai Parlamentet és a Tanácsot az értékelési és a konzultációs eljárásról.

▼B

(2) Az ERKT titkárságának vezetőjét az igazgatótanács, az irányítóbizottság, a szakmai tanácsadó bizottság és a tudományos tanácsadó bizottság ülésein és bármely más ülésen az ERKT titkárságnak dolgozói képviselhetik, és az ERKT titkárságának vezetőjét távollétében helyettesíthetik.

15. cikk

Az ERKT titkárságának feladatai

(1) Az ERKT titkárságának vezetője felel az igazgatótanács üléseinek megszervezéséért és jegyzőkönyvezéséért, illetve minden irányítóbizottsági ülés jegyzőkönyvezéséért. A titkár felelős a tanácsadó bizottságok üléseinek jegyzőkönyvezéséért.

(2) Az ERKT titkárságának vezetője segíti az irányítóbizottságot az irányítóbizottság és az igazgatótanács üléseinek előkészítésében; segíti továbbá a tanácsadó bizottságok elnökeit vonatkozó feladataik ellátásában.

(3) Az ERKT titkársága feladatait az 1096/2010/EU rendelet 2. cikkével és az 1092/2010/EU rendelet 4. cikkének (4) bekezdésével összhangban látja el. E feladatok körében az ERKT titkársága egyebek között:

a) kapcsolódási pontként működik és megkönnyíti az ERKT-n belüli, valamint az ERKT, a Központi Bankok Európai Rendszere, az európai pénzügyi felügyeleti rendszer más felei, illetve a többi nemzeti, európai és nemzetközi érdekelt intézmény közötti együttműködést, valamint biztosítja a hatékony kommunikációs folyamatot;

b) hozzájárul az ERKT átfogó makroprudenciális keretrendszerének (célkitűzések, szakpolitikai eszközök, operatív elemek) meghatározásához és áttekintéséhez;

c) elemzést és szintézist végez, feljegyzéseket készít az ERKT megbeszéléseihez, támogatja az irányítóbizottságot, figyelembe véve az ERKT tagjainak hozzájárulását, valamint megfontolást igénylő kérdéseket azonosít;

d) az ERKT tagjaival együttműködésben a makrofelügyeleti eszközök tekintetében szakismereti bázist épít ki, és az esetleges ERKT szakpolitikai ajánlások alapjaként értékeli a makroprudenciális eszközöket;

e) részt vesz a figyelmeztetések és ajánlások előkészítésében és azok betartásának nyomon követésében;

f) vezeti az ERKT nyilvántartásait és irattárát, kezeli az ERKT honlapját és intézi az ERKT levelezését;

g) kezeli az EKB által az ERKT-nak juttatott pénzügyi, anyagi és humán erőforrásokat az 1096/2010/EU rendelet 2. és 3. cikkével és az EKB vonatkozó szabályaival összhangban.







VII.

FEJEZET

Az ERKT és az Európai Pénzügyi Felügyeleti Rendszer

16. cikk

Részvétel az európai felügyeleti hatóságok felügyelőtanácsainak ülésein

Az ERKT elnöke az ERKT szavazati joggal nem rendelkező képviselőjeként részt vesz az európai felügyeleti hatóságok felügyelőtanácsainak ülésein vagy erre maga helyett helyettest jelölhet.

17. cikk

Részvétel az európai felügyeleti hatóságok vegyesbizottságának ülésein

(1) Az ERKT elnöke megfigyelőként részt vesz az európai felügyeleti hatóságok vegyesbizottságában vagy erre maga helyett helyettest jelölhet.

(2) Az ERKT elnöke az ERKT titkárságának vezetőjét vagy egy képviselőt jelöl a pénzügyi konglomerátumokkal foglalkozó albizottságban vagy a vegyesbizottság által létrehozott más albizottságban megfigyelőként való részvételre.







2.

CÍM

FIGYELMEZTETÉSEK ÉS AJÁNLÁSOK

18. cikk

Előkészítő tevékenységek

(1) Figyelmeztetés vagy ajánlás elfogadása előtt és megfelelő titoktartási szabályok betartásával az ERKT a következőket teheti:

a) szakmai tanácsot kérhet a Központi Bankok Európai Rendszerétől, az Európai Bizottságtól, az európai felügyeleti hatóságoktól és a nemzeti felügyeleti hatóságoktól;

b) kikérheti az ERKT igazgatótanácsában nem képviselt potenciális címzettek, illetve az érintett magánszektorbeli érdekeltek véleményét;

c) figyelembe veszi a nemzetközi pénzügyi stabilitási szervezetek és harmadik országokban az ERKT tevékenységével közvetlenül kapcsolatos tevékenységeket ellátó testületek munkáját.

(2) Az ERKT elnöke a tudományos tanácsadó bizottságot és a szakmai tanácsadó bizottságot tanácsadásra vagy segítségnyújtásra felkérheti.

(3) Az igazgatótanács részletes eljárásokat határozhat meg a figyelmeztetések és ajánlások kiadására.

19. cikk

Elfogadás

(1) Az ERKT számára az 1092/2010/EU rendelet 3. cikkének (1) bekezdése értelmében kitűzött célok elérése érdekében a figyelmeztetéseket és ajánlásokat a rendszerszintű kockázatok – az ERKT által azonosított, értékelt és rangsorolt – jelentőségét feltüntető indokolással kell ellátni.

▼M3

(2) Az ERKT figyelmeztetéseit és ajánlásait az igazgatótanács fogadja el, és az ERKT elnöke vagy az ERKT titkárságának vezetője írja alá annak igazolása érdekében, hogy megfelelnek az igazgatótanács határozatának.

▼B

(3) Az elfogadás kérdésében kialakuló szavazategyenlőség esetén az elnök szavazata dönt.

(4) Az igazgatótanács figyelmeztetést vagy ajánlást elfogadó minden határozatának rendelkeznie kell arról, hogy a határozat bizalmas vagy azt közzé kell tenni. Szavazategyenlőség esetén az elnök szavazata dönt.

(5) Azokat a figyelmeztetéseket és ajánlásokat, amelyeket az igazgatótanács határozata szerint közzé kell tenni, az ERKT honlapján kell elérhetővé tenni. Azokat valamennyi hivatalos nyelven közzé kell tenni az Európai Unió Hivatalos Lapjában.

20. cikk

Az ERKT figyelmeztetéseinek és ajánlásainak nyomon követése

(1) Az igazgatótanács gondoskodik arról, hogy az ERKT figyelemmel kísérje az ERKT által elfogadott figyelmeztetések és ajánlások nyomon követését. Értékeli egyben az ERKT ajánlások címzettjei által megtett és bejelentett intézkedéseket és indokolásokat.

(2) Az igazgatótanács dönt abban a kérdésben, hogy az 1092/2010/EU rendelet 17. cikkének (2) bekezdése valamely ERKT-ajánlást figyelembe vettek-e, és a címzettek adtak-e elfogadható indokolást az intézkedés elmulasztására.

(3) Az igazgatótanács a figyelmeztetések vagy ajánlások elfogadása előtt vagy után meghívhatja az ERKT figyelmeztetések vagy ajánlások címzettjeit az igazgatótanács ülésére álláspontjuk ismertetése céljából. Az igazgatótanács ezeket az álláspontokat megfelelően figyelembe veszi.

21. cikk

Külön felkérések

Főszabályként nyilvánosságra kell hozni az Európai Parlament, a Tanács vagy a Bizottság részéről az 1092/2010/EU rendelet 19. cikkének (3) bekezdése értelmében egyes kérdések külön vizsgálatára irányuló felkérésekre az ERKT által adott válaszokat.







3.

CÍM

MŰKÖDÉS

22. cikk

Az ERKT-információk bizalmas jellege

(1) Az ERKT titkársága nyilvánítja bizalmasnak és kezeli az ERKT-val kapcsolatos információkat és dokumentumokat, az EKB belső szabályainak, valamint az EKB és/vagy az ERKT által az ERKT 1092/2010/EU és 1096/2010/EU rendeletnek megfelelő működése céljára elfogadott kiegészítő titoktartási szabályoknak megfelelően.

(2) Az igazgatótanács fogadja el az annak biztosításához szükséges intézkedéseket, hogy az (1) bekezdésben említett szabályokat az ERKT számára vagy azzal kapcsolatban jelenleg dolgozó vagy korábban dolgozott minden személyre alkalmazzák.

(3) Az irányítóbizottság, a tudományos tanácsadó bizottság és a szakmai tanácsadó bizottság jegyzőkönyveibe az igazgatótanács tagjai tekinthetnek be.

23. cikk

Az ülések helyszíne

Az igazgatótanács, az irányítóbizottság, a tudományos tanácsadó bizottság és a szakmai tanácsadó bizottság üléseit rendszerint az EKB helyiségeiben tartja.

24. cikk

Rendkívüli helyzetek

Az igazgatótanács határozza meg a rendkívüli helyzetekben történő döntéshozatalt és üzletmenet-folytonosságot biztosító belső szabályokat. Ezeknek a szabályoknak lehetőség szerint be kell tartaniuk ezt az eljárási szabályzatot.

25. cikk

Nyilvános konzultációk és meghallgatások

(1) Az ERKT feladatai ellátásakor és szükség szerint nyilvános konzultációkat tarthat a hatáskörébe tartozó kérdéskörökre vonatkozóan. Az ERKT a konzultációs eljárás eredményét honlapján teszi közzé.

▼M3

(2) Az igazgatótanács, az irányítóbizottság, a tudományos tanácsadó bizottság és a szakmai tanácsadó bizottság nyilvános és zártkörű meghallgatásokat tarthat. A meghallgatáson meghallgatandó érdekelteket, például piaci szereplőket, fogyasztói szervezeteket és tudományos szakértőket megkülönböztetésmentes módon kell kiválasztani az adott helyzet megfelelő kezelése céljából.

▼B

26. cikk

Magatartási kódex

Az igazgatótanács az ERKT integritásába vetett bizalom fokozása érdekében magatartási kódexet fogad el az igazgatótanács, az irányítóbizottság, a szakmai tanácsadó bizottság és a tudományos tanácsadó bizottság tagjai tekintetében. A magatartási kódexet közzéteszik az ERKT honlapján.

27. cikk

Jogi eszközök

▼M3

(1) Az ERKT jogi eszközeit az igazgatótanács fogadja el, és az ERKT elnöke vagy az ERKT titkárságának vezetője írja alá annak igazolása érdekében, hogy megfelelnek az igazgatótanács határozatának.

▼M2

(1a) Az ERKT valamennyi jogi eszközét folytonos számozással kell ellátni az azonosítás megkönnyítése érdekében.

(1b) Az ERKT titkársága lépéseket tesz annak érdekében, hogy

a) az eredeti dokumentumokat biztonságban letétbe helyezzék;

b) a címzetteket értesítsék;

c) az Európai Unió Hivatalos Lapjában az Európai Unió minden hivatalos nyelvén közzétegyék az ERKT azon jogi eszközeit, amelyek közzétételéről az igazgatótanács kifejezetten határozott.

▼B

(2) Az ERKT jogi eszközeire az Európai Gazdasági Közösség által használt nyelvek meghatározásáról szóló, 1958. április 15-i 1 tanácsi rendelet ( 2 ) elveit kell alkalmazni.

28. cikk

Információcsere

(1) Az igazgatótanács fogadja el az 1092/2010/EU rendelet 15. cikke és az 1096/2010/EU rendelet 2. és 5. cikke szerinti információgyűjtésre vonatkozó határozatokat.

▼M3

(2) A más intézményekkel vagy hatóságokkal kötött, az információcseréhez – a bizalmas információkat is beleértve – kapcsolódó, az 1092/2010/EU rendelet 8. cikkének (4) bekezdésében és 16. cikkének (3) bekezdésében említett és más megállapodásokat az igazgatótanács hagyja jóvá, és azokat az ERKT nevében az ERKT elnöke írja alá.

▼B

29. cikk

Éves jelentés

Az ERKT igazgatótanácsa fogadja el és teszi közzé az ERKT éves jelentését.

30. cikk

Közlemények, bejelentések és közzététel

Az általános közleményeket és az ERKT által hozott határozatokat az ERKT honlapján, az Európai Unió Hivatalos Lapjában, illetve a pénzpiacok esetében alkalmazott vezetékes szolgáltatások és egyéb eszközök útján lehet közzétenni. Az ERKT közleményeit adott esetben az ERKT honlapján kell közzétenni.

31. cikk

Párbeszéd az Európai Parlamenttel

Az 1092/2010/EU rendelet 19. cikkének (5) bekezdésében említett megállapodást az igazgatótanács hagyja jóvá, és az ERKT elnöke írja alá.